-----------------------------------------------------------------------
  9. การควบคุมภายในและการตรวจสอบภายใน

  -----------------------------------------------------------------------

บริษัทฯ ได้ให้ความสำคัญต่อการควบคุมภายใน
โดยจัดให้มีการควบคุมภายในที่มีประสิทธิภาพเพียงพอที่จะสามารถบริหารจัดการความเสี่ยงให้อยู่ในระดับที่ยอมรับได้
เหมาะสมกับสภาพแวดล้อมของงาน หรือกิจกรรมของหน่วยงานนั้นๆ
รวมทั้งจัดตั้งหน่วยงานตรวจสอบภายใน เพื่อทำหน้าที่ตรวจสอบ
และติดตามประเมินผลการควบคุมภายในอย่างสม่ำเสมอ
เพื่อปรับปรุงมาตรการการควบคุมภายในให้มีความเหมาะสมกับสถานการณ์
และความเสี่ยงที่เปลี่ยนแปลงไป

ในการประชุมคณะกรรมการบริษัท ครั้งที่ 2/2554 เมื่อวันที่ 23 กุมภาพันธ์ 2554
โดยมีกรรมการอิสระ จำนวน 5 ท่าน กรรมการตรวจสอบ จำนวน 4 ท่าน เข้าร่วมประชุมด้วย
ได้ทำการประเมินระบบการควบคุมภายใน อ้างอิงตามมาตรฐานสากล (The Committee of
Sponsoring Organizations of the Treadway Commission, COSO) ซึ่ง 5
องค์ประกอบได้แก่

1.  สภาพแวดล้อมการควบคุม

บริษัทฯ มีสภาพแวดล้อมการควบคุมที่ดีและเหมาะสม ซึ่งมีส่วนประกอบมาจาก 2 รูปแบบ นั่นคือ
แบบรูปธรรม และนามธรรม โดยบริษัทฯ มีสภาพแวดล้อมแบบเป็นนามธรรม (Soft Controls)
ที่เป็นส่วนสำคัญที่ช่วยสนับสนุนให้การปฏิบัติงานขององค์กรประสบผลสำเร็จตามวัตถุประสงค์ของการควบคุมได้ด้วยทรัพยากรที่มีอยู่อย่างจำกัดและก่อให้เกิดความยั่งยืนมากกว่าการมุ่งเน้นการสร้างสภาพแวดล้อมภายในที่เป็นรูปธรรมที่เป็นกฎเกณฑ์เพียงอย่างเดียวที่ช่วยผลักดันให้องค์กรบรรลุตามวัตถุประสงค์
จึงส่งเสริมให้เกิดจิตสำนึกที่ดีในการควบคุมบุคลากรสำหรับกิจกรรมต่างๆ
ในการทำงานอย่างมีความรู้ความสามารถ ด้วยความซื่อสัตย์ สุจริต และมีจรรยาบรรณ
สภาพแวดล้อมการควบคุม ครอบคลุมถึงทิศทางและนโยบายหลักๆ
ในการดำเนินงานด้านธุรกิจและปฏิบัติการ มีโครงสร้างองค์กร และสายการบังคับบัญชาที่ชัดเจน
และเหมาะสม โดยจัดให้พนักงานทุกระดับในองค์กรรับทราบบทบาท หน้าที่ และความรับผิดชอบ
ตลอดจนตระหนักถึงหน้าที่ความรับผิดชอบของตน ทั้งนี้บริษัทฯ
มีเจตนารมณ์ในการปฏิบัติงานโดยยึดหลักการกำกับดูแลกิจการที่ดี (Good Corporate
Governance) อย่างชัดเจน

2.  การประเมินความเสี่ยง

คณะกรรมการบริษัทฯ ได้แต่งตั้งคณะกรรมการบริหารความเสี่ยง
โดยคณะกรรมการดังกล่าวมีหน้าที่กำหนดนโยบายการบริหารความเสี่ยง (Risk Management
Policy) ของบริษัทฯ และกำกับดูแลให้ทุกหน่วยงานปฏิบัติให้เป็นตามนโยบายดังกล่าว
ตลอดจนมีหน้าที่รายงานการบริหารความเสี่ยงให้คณะกรรมการบริษัทฯ ทราบ
โครงสร้างของคณะกรรมการบริหารความเสี่ยงของบริษัทฯ
ประกอบด้วยสมาชิกของคณะกรรมการอิสระและกรรมการบริหารของบริษัท
โดยมีการจัดตั้งคณะอนุกรรมการด้านการบริหารความเสี่ยง
อยู่ภายใต้การกำกับดูแลของคณะกรรมการบริหารความเสี่ยงดังกล่าว แบ่งเป็น 3 ด้าน ประกอบด้วย
ด้านการผลิต, ด้านสำนักงาน และด้านการจัดจำหน่าย คณะอนุกรรมการบริหารความเสี่ยง
ประกอบด้วย ตัวแทนจากทุกหน่วยงาน
และมีเลขานุการคณะกรรมการบริหารความเสี่ยงเป็นผู้ประสานงาน

3.  กิจกรรมการควบคุม

บริษัทฯ มีกิจกรรมการควบคุม โดยใช้ดัชนีวัดผลการปฏิบัติงาน (KPIs)
เป็นเครื่องมือในการวางแผนและควบคุมผลการปฏิบัติงานในทุกระดับ
เพื่อให้สามารถบรรลุวัตถุประสงค์และเป้าหมายได้อย่างมีประสิทธิภาพ ทั้งนี้
มีการกำหนดขอบเขตอำนาจหน้าที่และวงเงินอำนาจอนุมัติในแต่ละระดับไว้เป็นลายลักษณ์อักษร
มีการจัดทำเอกสารหลักฐานที่เอื้ออำนวยให้มีการแบ่งส่วนและบุคคลผู้รับผิดชอบหากมีข้อผิดพลาดเกิดขึ้น
มีการดูแลป้องกันทรัพย์สินของบริษัทฯ ไม่ให้สูญหาย หรือใช้ไปในทางที่ไม่เหมาะสม
มีมาตรการป้องกันไม่ให้นำโอกาสหรือประโยชน์ของบริษัทฯ ไปใช้เพื่อประโยชน์ส่วนตน
ตลอดจนกำหนดบุคลากรภายในองค์กรขึ้น
เพื่อดูแลรับผิดชอบระบบการควบคุมภายในของแต่ละระบบงานและการแบ่งแยกหน้าที่ความรับผิดชอบอย่างชัดเจน

4.  สารสนเทศและการสื่อสาร

บริษัทฯ ให้ความสำคัญต่อระบบสารสนเทศและการสื่อสาร
โดยมีการพัฒนาระบบสารสนเทศและสื่อสารอย่างต่อเนื่อง เพื่อให้มีกระบวนการสื่อสารสารสนเทศที่ดี
และมีประสิทธิภาพเพียงพอทั้งในระดับหน่วยงาน และในระดับองค์กร
เพื่อที่จะทำให้มั่นใจได้ว่าการสื่อสารนั้นถูกต้องเหมาะสมเป็นประโยชน์ น่าเชื่อถือ
และมีการสื่อสารอย่างต่อเนื่อง มีการดำเนินงานและการควบคุมสารสนเทศทั้งภายในและภายนอก
ทั้งที่เกี่ยวข้องทางด้านการเงินและด้านการดำเนินงาน
ซึ่งข้อมูลเหล่านี้มีการบันทึกและสื่อสารไปยังผู้บริหาร
และบุคลากรอื่นภายในหน่วยงานที่จำเป็นต้องใช้ข้อมูลนั้นในการปฏิบัติหน้าที่รับผิดชอบ
โดยเฉพาะข่าวสาร ที่เป็นสัญญาณบอกเหตุอันจะทำให้ผู้บริหารสามารถแก้ไขปัญหาได้ทันท่วงที
และบริหารงานให้บรรลุวัตถุประสงค์ของหน่วยงาน

มีการพัฒนาระบบสารสนเทศและระบบข้อมูลอย่างต่อเนื่อง มีการจัดทำข้อมูลที่สำคัญต่างๆ
อย่างเพียงพอ ที่จะใช้ในการตัดสินใจ

5.  การติดตามและประเมินผล

บริษัทฯ มีระบบการติดตามประเมินผลการดำเนินงานที่ดี โดยนำระบบ Balance Scorecard
ซึ่งมีดัชนีวัดผลการปฏิบัติงานที่สำคัญ หรือ Key Performance Indicators
เป็นเครื่องมือวัดผลการดำเนินงาน เพื่อควบคุมผลการปฏิบัติงานของหน่วยงาน
โดยทุกหน่วยงานจะรายงานผลการดำเนินงานและเปรียบเทียบกับเป้าหมายของดัชนีวัดต่างๆที่ได้กำหนดไว้เป็นประจำทุกเดือน
และให้มีการติดตามผลอย่างสม่ำเสมอต่อเนื่อง นอกจากนี้ บริษัทฯ
ได้จัดให้มีการตรวจสอบการปฏิบัติงาน
และสอบทานความเพียงพอของระบบการควบคุมภายใน
รวมทั้งทำการติดตามผลการแก้ไขปรับปรุงอย่างต่อเนื่อง
ตลอดจนมีรายงานตรงต่อคณะกรรมการตรวจสอบอย่างสม่ำเสมอ
โดยหน่วยงานตรวจสอบภายในซึ่งเป็นหน่วยงานอิสระ

ในรอบปี 2553 คณะกรรมการบริษัท
เห็นว่าการดำเนินงานของบริษัทเป็นไปตามระบบการควบคุมภายในที่เหมาะสม
ไม่มีข้อบกพร่องที่เป็นสาระสำคัญ

ในการตรวจสอบงบการเงินของบริษัทปี 2553 โดยผู้สอบบัญชีรับอนุญาต ได้ให้ความเห็นว่า
ไม่พบจุดอ่อนของระบบการควบคุมภายในที่มีสาระสำคัญ
ซึ่งอาจก่อให้เกิดความเสียหายต่อการดำเนินงานของบริษัทแต่อย่างใด

  การตรวจสอบภายใน

บริษัทฯ ได้จัดตั้งส่วนตรวจสอบภายในเป็นหน่วยงานหนึ่งของบริษัทฯ
มีโครงสร้างสายบังคับบัญชารายงานตรงต่อคณะกรรมการตรวจสอบ ทำหน้าที่หลักในการตรวจสอบ
และติดตามผลจากการตรวจสอบ
ตามมติและคำสั่งของคณะกรรมการตรวจสอบและกรรมการผู้อำนวยการ รวมทั้งการให้คำแนะนำ
ปรึกษา เพื่อให้เกิดความมั่นใจว่าระบบการควบคุมภายในของบริษัทฯ ได้จัดให้มีขึ้นอย่างเพียงพอ
และมีประสิทธิภาพและประสิทธิผลตามวัตถุประสงค์ที่วางไว้
โดยได้จัดทำแผนการตรวจสอบประจำปีที่พิจารณาตามปัจจัยความเสี่ยง
ซึ่งจะเน้นความเสี่ยงที่มีนัยสำคัญและมีผลกระทบต่อการบรรลุวัตถุประสงค์ของบริษัทฯ
นอกจากนี้คณะกรรมการตรวจสอบได้มีการพิจารณาแผนการตรวจสอบประจำปีดังกล่าวร่วมกับส่วนงานตรวจสอบภายใน
รวมทั้งมีการพิจารณาผลการตรวจสอบภายใน และการติดตามผลการแก้ไขดังกล่าวเป็นรายไตรมาส
และหากมีข้อเสนอแนะหรือข้อสงสัยที่มีนัยสำคัญที่มีผลกระทบต่อความเสียหายอย่างร้ายแรงต่อบริษัทฯ
จะมีการรายงานตรงต่อกรรมการผู้อำนวยการได้ทราบเพื่อดำเนินการแก้ไขอย่างทันท่วงที ทั้งนี้
เพื่อทำให้มั่นใจว่า บริษัทฯ มีการควบคุมภายในที่เหมาะสม และการควบคุมเหล่านั้นได้รับการ

ปฏิบัติตามภายในองค์กร ตลอดจนมีนำระบบการบริหารความเสี่ยงมาปรับใช้อย่างเหมาะสม
ตลอดจนช่วยถ่วงดุลอำนาจไม่ให้มีการใช้อำนาจไปในทางที่ผิดจากการที่หน่วยงานได้จัดให้มีระบบการควบคุมภายในของตน
มีการบริหารความเสี่ยงและมีการปฏิบัติตามแล้ว